   ممبئي (شوبز نيوز) بالي ووڊ اداڪارا ڪنگنا رناوت طرفان مسلمان اداڪار طاهر شبير جي گهر افطار پارٽي ۾ شرڪت جون تصويرون سوشل ميڊيا تي وائرل ٿي ويون آهن. بالي ووڊ انڊسٽري ۾ مسلمان اداڪارن جو به وڏو انگ موجود آهي ۽ رمضان المبارڪ جي ڀلاري مهيني ۾ بالي ووڊ سان لاڳاپيل شخصيتون مسلمان فنڪارن سان يڪجهتي جي اظهار لاءِ پارٽين جو انتظام ڪنديون آهن، جڏهن ته مسلمان فنڪارن طرفان پڻ افطار پارٽيون ڪيون وينديون آهن، جن ۾ سمورا فنڪار شرڪت ڪندا آهن. تازو بالي ووڊ اداڪارا ڪنگنا رناوت پنهنجي ساٿي اداڪار ۽ دوست طاهر شبير جي گهر افطار پارٽي ۾ شرڪت ڪئي، جنهن ۾ ڀارتي سندري کي اڇي ۽ هلڪي گلابي رنگ جا ڪپڙا پاتل آهن، ان لباس ۾ ڪنگنا رناوت عام ڏينهن جي ڀيٽ ۾ وڌيڪ متاثر ڪندڙ نظر آئي، جڏهن ته اداڪارا جون افطار پارٽي ۾ شرڪت واريون تصويرون سوشل ميڊيا تي وائرل ٿي ويون آهن. واضح رهي ته طاهر شبير فلم ”ماني ڪارنيڪا“ ۾ ڪنگنا رناوت سان گڏ ڪم ڪيو هو.